બસમાંથી ઉતરતા જ અમને અમારો બેઝ કેમ્પ દેખાયો, પહાડના ઢોળાવ પર બાંધેલા ઘણા બધા મોટા-મોટા ટેંટ અને એક સૌથી મોટો અને બધી બાજુથી ખુલ્લો ટેંટ. પાકુ બાંધકામ કરેલી ફક્ત ત્રણ જ જગ્યા, રસોડુ અને લેડીસ-જેન્ટ્સ ટોઈલેટ-બાથરૂમ. પહાડના એક લેયરથી બીજા લેયર સુધી ચડવા માટે કામચલાઉ રીતે ચુનાથી રંગેલા નાના-મોટા પથ્થરોને ને ગોઠવીને બનાવેલા પગથીયા. બેઝ કેમ્પનો દેખાવ પોલિસ કે મિલીટરી કેમ્પ જેવો આવી રહ્યો હતો પણ આગળ જતા ખબર પડી કે અહીંના નીતિ-નિયમો પણ મિલીટરી જેવા જ હતા. સૌથી પહેલા અમારી એટેંડેન્સ રજીસ્ટર કરાવી અમને અમારા ટેંટ ફાળવવામા આવ્યા. એક ટેંટની કેપેસિટી ૧૦ લોકોની અને બોયઝ/ર્ગલ્સનાં ટેંટ અલગ-અલગ. કેમ્પ લિડર દ્રારા અમને સૌથી પહેલી સૂચના એ મળી કે સામાન મૂકી ને ફટાફટ એક્ટીવિટી એરીયામાં ગરમ-ગરમ ચા-નાસ્તો કરવા આવી જવું. ત્યારબાદ અમને અમારા બ્લેંકેટ, સ્લીપીંગ બેગ અને રકસક આપવામાં આવ્યા. રકસક એટલે ટ્રાવેલિંગ અને ટ્રેકિંગમાં ઉપયોગમાં લઈ શકાય એવી ખાસ પ્રકારની બનાવટની શોલ્ડર બેગ, જેમાં ઘણા બધા નાના-મોટા ખાનાં હોય છે જે ટ્રેકિંગ માટે વધારે અનુકુળ ગણાય છે.